Spanien og Portugal tegner sig for de største mængder pr. landing (tabel 3 og figur 2). Tabel 4 indeholder en oversigt over indberettede mængder for 2013 efter art og medlemsstat. Hvis man ser specifikt på blåhajen – en art, hvis finner der er et marked for – tegner de spanske og portugisiske flåder sig for de største andele målt efter mængde (figur 3).

Målt efter mængde blev der i 2013 indberettet landinger på over 50 ton af syv medlemsstater, hvoraf to skiller sig ud (Spanien med over 60 000 ton og Frankrig med over 15 000 ton). Halvdelen af de medlemsstater, der tidligere havde udstedt særlige fiskeritilladelser til forarbejdning af hajer om bord, indberettede ikke, at deres flåder havde foretaget nogen fangster af hajer.

Denne forordning er ændret ved forordning (EU) nr. 605/2013 . I sidstnævnte forordnings artikel 6 er der fastsat følgende: "Fanger, medfører, omlader eller lander et fartøj, der fører en medlemsstats flag, hajer, skal flagmedlemsstaten [...] én gang om året [...] sende Kommissionen en detaljeret rapport om dens gennemførelse af nærværende forordning [...]. Efter [...] forelæggelse af den anden årlige rapport [...] redegør Kommissionen senest den 1. januar 2016 over for Europa-Parlamentet og Rådet for, hvordan nærværende forordning fungerer, samt for den internationale udvikling på området." Denne rapport opfylder indberetningskravet.

Ved Rådets forordning (EF) nr. 1185/2003 om fjernelse af hajfinner om bord på fartøjer fastsattes der et generelt forbud mod "finning", dvs. fjernelse af hajens finner, hvorefter resten af kroppen kastes over bord. I henhold til denne forordning kunne medlemsstaterne udstede særlige fiskeritilladelser til forarbejdning af hajer om bord. For at forhindre finning fastsattes der i forordningen et såkaldt vægtforhold mellem finner og krop for forarbejdede hajer.

Hvad angår hyppigheden af kontroller er der visse forskelle medlemsstaterne imellem (tabel 5 og figur 4). For eksempel indberettede Malta i 2013 i gennemsnit 84 kontroller pr. 100 landinger, mens Frankrig indberettede 0,2. Blandt de medlemsstater, der tidligere havde udstedt særlige fiskeritilladelser til forarbejdning af hajer om bord, indberettede Litauen og Estland ikke nogen kontroller af fiskerfartøjer.

For 2013 blev der indberettet over 4 400 kontroller og konstateret fire tilfælde af overtrædelser: Cypern indberettede et tilfælde af en blåhaj uden finner, der blev fundet på et fartøj, Frankrig et tilfælde af finning udført af et venezuelansk fartøj, Spanien et tilfælde af finning udført af et portugisisk fartøj, og Det Forenede Kongerige et tilfælde af flåning af to hajer på havet.

Spanien indsendte yderligere oplysninger sammen med en vurdering af forordningens økonomiske konsekvenser for den spanske langlineflåde4. En analyse, som Kommissionens tjenestegrene har foretaget af de relevante fartøjskategorier ved brug af de indberettede omkostninger forbundet med tilpasning til kravene i den nye forordning, antyder, at den største fartøjskategori (hvad angår antal fartøjer og beskæftigelse) fortsat kan drives med en rimelig fortjeneste. For kategorier, der allerede kører med tab, kan tilpasningsomkostningerne forværre de økonomiske problemer.

3.Udviklingen på internationalt plan

For at forbedre bevarelsen af hajer og fremme lige vilkår for EU-flåderne fremmer Kommissionen fortsat politikker om, at hajer landes med finnerne på, i regionale fiskeriorganisationer, såsom Kommissionen for Fiskeriet i det Nordøstlige Atlanterhav (NEAFC), og relevante internationale fora.

EU er også en vigtig fortaler for FN's Generalforsamlings resolution om bæredygtigt fiskeri, hvori staterne opfordres til at gøre en øjeblikkelig og samordnet indsats for at forbedre gennemførelsen og overholdelsen af de gældende RFFO-foranstaltninger eller aftalte foranstaltninger, som regulerer hajfiskeriet og den utilsigtede fangst af hajer.

4.Konklusion

Medlemsstaternes indsendelse af årlige rapporter som fastsat i forordningen har været ufuldstændig, idet kun 14 ud af de 23 kystmedlemsstater indsendte fuldstændige rapporter om deres gennemførelse af forordningen i både 2013 og 2014, mens tre kystmedlemsstater ikke indsendte nogen rapporter, på trods af adskillige påmindelser fra Kommissionen. Alle de medlemsstater, der tidligere havde udstedt særlige fiskeritilladelser til forarbejdning af hajer om bord, indsendte dog mindst én rapport om deres gennemførelse af forordningen. Medlemsstaterne har også indberettet oplysninger i forskelligt omfang og på forskellig vis.

Med det forbehold, at oplysningerne er ufuldstændige, kan indberetningen bruges til at drage nogle begrænsede konklusioner. De indsendte rapporter tyder på, at omfattende hajfiskeri hovedsagelig udføres af to medlemsstaters fartøjer. Antallet af konstaterede overtrædelser i forbindelse med de kontroller, der er gennemført af de medlemsstater, som indsendte de fornødne oplysninger til Kommissionen, herunder de to centrale medlemsstater, synes at være meget begrænset.

Kommissionen er bekendt med, at der i én af medlemsstaternes rapporter gives udtryk for bekymringer, der svarer til dem, som blev udtrykt af visse medlemsstater og interessenter under den forudgående offentlige høring, over at gennemførelsen af forordningen besværliggør håndteringen af kroppene og medfører yderligere omkostninger for de berørte fartøjer. Den vil fortsat overvåge situationen og dens økonomiske konsekvenser. Sådanne problemer kan i et vist omfang behandles via eksisterende instrumenter, herunder instrumenter under EHFF, med henblik på at finde praktiske løsninger på de påståede problemer. I overensstemmelse med Rådets anmodning om at øge den internationale støtte, der bidrager til mere lige vilkår, mener Kommissionen også, at det på internationalt plan er vigtigt aktivt at fremme politikker om, at hajer landes med finnerne på, selv om EU's forslag ikke vedtages.